Slimhindeforandringerne behøver ikke behandles, hvis de ikke giver problemer. Men hvis der er smerter ved samleje, eller hyppige blærebetændelser, kan det anbefales at benytte lokalbehandling med østrogen. Slimhindeproblemerne kommer ofte først flere år efter den sidste menstruation, og mange tænker ikke over sammenhængen med overgangsalderen, og har måske sagt nej til hormonbehandling. Men selv om man ikke ønsker piller eller plastre, er der en god hjælp at hente i lokalbehandling, som i princippet kan fortsætte hele livet Der findes flere slags præparater, der kan bruges: vagitorier (stikpiller til skeden), creme, vaginalindlæg (ring) eller vaginaltabletter. De er stort set lige effektive, men kan have forskellige fordele og ulemper.